Wer aber glich wel zu dä Glarner fare, der chäm das entweder mit dä Vereinigte Schwiizerbahne bis uf Glaris oder mit dr Nordoschtbahn bis uf «Linththal» mache, und «bei Schwanden» göng  dä «die Poststrasse des Kleinthals» los. Vum Chliitalbäändli, wo immerhii schu drüü Jahr gfare isch, händs allemaa nuch nüüt gwüsst - aber «die Poststrasse über den Klausen», wo schu sitt acht Jahr fertig gsii isch, händs regischtriert. Und «eine solche über den Pragel» wärdi ä schu plaanet, isch dä nuch gschtande. Sust aber sig dr Kantuu Glaris «im W., S. und O. von hohen, felsigen, teilweise vergletscherten Ketten umschlossen», und drum sig au klar, wohii as im «etwa 45 km langen, nach N. offenen Thale»  ds Wasser ablauffi: «Der ganze Kanton gehört zum Rheingebiet», aso ebä uf di tüütsch Siite.